Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од М.Ѓ од Велес, поднесена против Решението на Државен архив на Република Северна Македонија, одделение Велес, по предметот Барање за пристап до информации од јавен карактер, на 20.12.2023 година го донесе следното

 **Р Е Ш Е Н И Е**

1. Жалбата изјавена од М.Ѓ од Велес, поднесена против Решението на Државен архив на Република Северна Македонија, одделение Велес бр.03-2876/2 од 05.12.2023 година, заведена во Агенцијата под бр.08-442 на 13.12.2023 година, по предметот Барање за пристап до информации од јавен карактер**, СЕ ОДБИВА како неоснована**.
2. Решението на Имателот на информации бр.03-2876/2 од 05.12.2023 година **СЕ ПОТВРДУВА.**

**О Б Р А З Л О Ж Е Н И Е**

М.Ѓ од Велес како што е наведено во Жалбата на 10.11.2023 година поднел Барање за пристап до информации од јавен карактер до Државениот архив на Република Северна Македонија, одделение Велес, заведено кај Имателот на информации под бр.19-636/11, со кое побарал да му се достави следната информација:

“Барам да се дозволи и изврши увид во документацијата за одземен имот, куќа, земјиште, шума, нива и друго во период од 1953/54 година на местото на кое е изградена поранешната Порцеланка, фабрика за керамички производи во период од 1953/54 година.

Одземениот имот е во сопственост на мојот покоен ..... С.А и ...... П.Ѓ и .....К.А. Како и да ми се издаде фотокопија на целокупниот горе назначен имот“.

Постапувајќи по Барањето на Барателот, Имателот на информации донел Решение бр.03-2876/2 од 05.12.2023 година, со кое Барањето за пристап до информации од јавен карактер се одбива. Во Образложението на Решението е наведено: “...Го известуваме барателот дека бараните информации не се информации од јавен интерес, односно не се информации од јавен карактер, туку информации од личен карактер. Исто така укажуваме дека Државниот архив работи според донесените правилници, упатства и Ценовникот за административна такса, надоместоци и услуги што ги врши државниот архив, односно според начинот на постапување со барања од ваков карактер. За барања за остварување на некое лично право, Државниот архив претпочита да се остварат преку стандардизирано Барање на податоци за имот и во постапка според нашите интерни акти... “.

Незадоволен од донесеното Решение, Барателот на информации на 13.12.2023 година до Агенцијата поднесе Жалба, заведена под бр.08-442.

Агенција, преку е-маил заведен под бр.08-442 од 13.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не постапи по дописот на Агенцијата.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението бр.03-2876/2 од 05.12.2023 година на Имателот на информации го потврди**, поради следното:

По разгледувањето на Жалбата и другите списи во врска со предметот, Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Државениот архив на Република Северна Македонија, одделение Велес, не претставува барање за пристап до информации од јавен карактер, туку е барање од личен интерес, односно барање од надлежност на Државниот архив на Република Северна Македонија, одделение Велес.

 Агенцијата му укажува на Барателот на информации на следното:

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.

 Согласно погоренаведеното, Агенцијата му укажува на жалителот, дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**